Document ID: 32004R0260

32004R0260
L 051/1
JURNALUL OFÍCIAL AL UNIUNII EUROPENE
REGULAMENTUL (CE) NR. 260/2004 AL COMISIEI
din 6 februarie 2004
de modificare a anexelor I, III, V și VII la Regulamentul (CEE) nr. 3030/93 al Consiliului privind regimul comun aplicabil importurilor unor produse textile originare din țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3030/93 al Consiliului din 12 octombrie 1993 privind regimul comun aplicabil importurilor unor produse textile originare din țări terțe (1), în special articolul 19,
întrucât:
(1)
Regimul comun aplicabil importurilor de produse textile originare din țările terțe trebuie actualizat pentru a lua în considerare câteva schimbări recente.
(2)
Prin Decizia 2003/453/CE (2), Consiliul a aprobat semnarea, în numele Comunității Europene, a unui Acord sub forma unui schimb de scrisori de modificare a Acordului între Comunitatea Europeană și Republica Socialistă Vietnam privind comerțul cu produse textile și de îmbrăcăminte, precum și alte măsuri de deschidere a piețelor, și a autorizat aplicarea acestuia cu titlu provizoriu.
(3)
Prin Decizia 1999/867/CE (3), Consiliul a aprobat semnarea, în numele Comunității Europene, a unui Acord sub forma unui schimb de scrisori de modificare a Acordului între Comunitatea Europeană și Republica Uzbekistan privind comerțul cu produse textile și de îmbrăcăminte, precum și alte măsuri de deschidere a piețelor și a autorizat aplicarea acestuia cu titlu provizoriu.
(4)
Comisia a decis, prin Regulamentul (CE) nr. 337/2003 (4), să suspende aplicarea regimului de dublu control asupra anumitor produse textile originare din Ucraina.
(5)
Memorandumul de înțelegere (5) încheiat cu Egiptul a expirat la 31 decembrie 2003.
(6)
Acordul încheiat între Comunitatea Europeană și Fosta Republică Iugoslavă a Macedoniei privind comerțul cu produse textile și de îmbrăcăminte (6) a expirat la 31 decembrie 2003.
(7)
Nomenclatura Combinată a fost modificată. Aceste modificări, aplicabile de la 1 ianuarie 2004 (7), au, de asemenea, impact asupra anumitor coduri din anexa I la Regulamentul (CEE) nr. 3030/93.
(8)
Pentru mai multă claritate, trebuie înlocuite anumite anexe la Regulamentul (CEE) nr. 3030/93.
(9)
Prin urmare, Regulamentul (CEE) nr. 3030/93 trebuie modificat în consecință.
(10)
Măsurile prevăzute de prezentul regulament se aplică de la 1 ianuarie 2004, pentru a asigura respectarea de către Comunitate a obligațiilor sale internaționale.
(11)
Măsurile prevăzute de prezentul regulament sunt conforme cu avizul Comitetului pentru textile, instituit prin articolul 17 din Regulamentul (CEE) nr. 3030/1993,
ADOPTĂ PREZENTUL REGULAMENT:
Articolul 1
Regulamentul (CEE) nr. 3030/93 se modifică după cum urmează:
1.
Anexele I, III, V și VII se înlocuiesc cu textele din anexa la prezentul regulament.
2.
Tabelul A al anexei III se înlocuiește cu textul din anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Acesta se aplică de la 1 ianuarie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 februarie 2004.

Labels: 1
3
5